## Ruth Merino mostra la col·laboració del Consell perquè la gigafactoria de Volkswagen a Sagunt “siga una realitat com més prompte millor” i puga generar “ocupació i riquesa” a la Comunitat Valenciana

*** Carlos Mazón ha presidit la reunió amb l’empresa PowerCo, en la qual han participat consellers del nou i de l’anterior Consell i en què s’ha traslladat la informació sobre el projecte als actuals responsables del Govern Valencià
* La consellera d’Hisenda ha mostrat el compromís de la Generalitat per donar continuïtat al projecte i ha agraït la labor realitzada per l’anterior equip de treball
* Ruth Merino i l’exconseller Arcadi España han recalcat el treball de “responsabilitat” de tots dos equips de govern per donar estabilitat al projecte
* Arcadi España ha oferit la mà per a complir amb els terminis previstos per a la construcció de la gigafactoria**

**València.**

La consellera d’Hisenda, Economia i Administració Pública, Ruth Merino, ha mostrat la col·laboració del nou Consell perquè la gigafactoria de Volkswagen a Sagunt “siga una realitat com més prompte millor” i puga generar “ocupació i riquesa” per a la Comunitat Valenciana.

Així ho ha manifestat en declaracions als mitjans de comunicació, després de la reunió presidida pel president de la Generalitat, Carlos Mazón, amb una delegació de l’empresa PowerCo, encapçalada pel CEO de la companyia, Thomas Dahlem, i altres representants del grup Volkswagen. En aquesta reunió han participat els exconsellers Arcadi España i Rebeca Torró, així com el vicepresident primer i conseller de Cultura i Esport, Vicente Barrera; el conseller d’Educació, Universitats i Ocupació, José Antonio Rovira; la consellera de Medi Ambient, Aigua, Infraestructures i Territori, Salomé Pradas, i la consellera d’Innovació, Indústria, Comerç i Turisme, Nuria Montes.

Durant la seua intervenció, la consellera ha mostrat el compromís del Consell per donar continuïtat al projecte, que suposarà una inversió superior als 3.000 milions d’euros i la creació de 3.000 llocs de treball directes, i ha agraït la labor realitzada per l’anterior equip de treball.

Ruth Merino ha assegurat que el Consell ofereix “responsabilitat i estabilitat” per a consolidar aquesta significativa inversió, “no només per a la Comunitat Valenciana sinó també per a la resta d’Espanya”. En aquest sentit, també ha oferit la col·laboració del Consell perquè la construcció de la gigafactoria obtinga ajudes econòmiques tant del Govern d’Espanya com de la Unió Europea, i s’ha compromés a “agilitzar tràmits per a atendre totes les necessitats”.

Per la seua banda, Arcadi España ha oferit la mà al nou Consell per a “complir amb els terminis” per a posar en marxa el projecte, i ha llançat un “missatge de tranquil·litat” tant a la societat valenciana com a l’empresa Volkswagen, perquè continuen “confiant” en la Generalitat i seguisquen avant amb les inversions.

Finalment, España ha assegurat que aquest projecte està “al marge de les fronteres del debat polític”, perquè es tracta d’“un assumpte de país” i de “Comunitat Valenciana”, per la qual cosa ha traslladat als nous gestors el detall de les actuacions més rellevants realitzades fins ara.

Ruth Merino i Arcadi España han coincidit a destacar la normalitat amb la qual s’ha fet el traspàs de tota la informació i del treball realitzat fins ara en la gigafactoria de Sagunt, amb la finalitat de “donar continuïtat” al calendari i que “no es retarde cap de les fites previstes”.

Fecha: 28/07/2023